Nime poolest küll juba alates aastast 2013 just Pärnu jalgpalliklubi Poseidon, ent seni on meie treenerid toimetanud peamiselt maakonnas, pakkudes vutiharidust Sindis, Uulus, Kilingi-Nõmmes, Häädemeestel ja mitmetes teistes asulates. Pärnus viidi seni regulaarselt läbi vaid ühistreeninguid.
#000001
2021. aasta sügisest kõik aga muutus, sest Poseidon avas päris esimese treeningugrupi Pärnu linnas! Ja see ei ole lihtsalt üks grupp. See on uuenduslik lähenemine noorte huvitegevusele ja arengule spordis. See on nii mõneski mõttes revolutsioon.
#000002
Usume, et varajane spetsialiseerumine jalgpallile võib hilisemas eas erinevaid probleeme esile kutsuda. Usume vabasse ja rahulikku lapsepõlve ning soovime luua tingimused selleks, et lapsed saaksid kasvada võimalikult mitmekülgses, kuid siiski arendavas keskkonnas. Treeningutel kasutame periodiseerimist ja professionaalset treeningmetoodikat. See tähendab, et noormängija arengus ei ole kohta juhuslikkusele, vaid treeningud peavad olema detailselt ette planeeritud ning ajaliselt piiritletud. Lapsed väärivad parimaid treenereid!
#000003
JK Poseidoni linnagrupp töötab uuenduslikul põhimõttel, mida Eesti vutimaastikul seni sisuliselt kasutatud ega arendatud pole. Pakume võimalust saada laiahaardeline algharidus, mis soodustab kehalist arengut hilisemas eas, mil aeg on spetsialiseerumiseks küps.
#000005
Meie tee noormängija arendamisel on järgmine – kujutame seda esmalt visuaalselt, kuid selgitame kõike lähemalt joonise all.
#000006
I osa (I ja II klass) – 2,5 treeningut nädalasjalgpall, kergejõustik, male
#000007
Arenguredeli esimene aste seisneb eelkõige lapses spordihuvi tekitamises. Oluline on luua võimalikult mitmekesised eeldused, et lapse keha ja vaim valmistada ette järgmisteks arengujärkudeks; füüsilise baasvõimekuse edukamaks loomiseks töötavad lapsed ka kergejõustikutreeneri käe all, kus fookuses LKK (liikumine, kiirus, koordinatsioon) põhitõed.
#000008
Uuendusliku sammuna oleme õppekavasse integreerinud maletreeningu, mis toimub üle nädala. Lisaks kiiresti jooksmisele ja kõrgele hüppamisele peab jalgpallur suutma ka kärmelt mõelda, sest nagu öeldakse, mängitakse jalgpalli peaga! Maletreening aitab luua eeldused selleks, et mängija suudaks väljakul vastasest alati käigu võrra ees olla ja tekkivaid olukordi oma peas esmalt visualiseerida, et need seejärel edukalt ellu viia.
#000009
II osa (III ja IV klass) – 3,5 treeningut nädalasjalgpall, kergejõustik, judo
#000010
Järgmisel sammul lisandub nädalasse teine jalgpallitreening, mis tähendab väikest nihet pallisõpruse poole, Endiselt on võtmetähtsusega ka LKK võimete mitmekülgne arendamine.
#000011
Maletreening asendub siin aga judoga – kontaktses spordialas, mida jalgpall kahtlemata on, ei piisa enamasti tehniliste elementide perfektsest sooritamisest isoleeritud keskkonnas. Jalgpall on mäng, mis nõuab erinevate üks-ühele olukordade kiiret lahendamist suurte kiiruste juures, see aga omakorda väga head kontrolli keha üle.
#000012
III osa (V ja VI klass) – 3,5 treeningut nädalasjalgpall, kergejõustik, veetreening
#000013
Last ja lapsevanemaid ootab selle astme eel esimene tõsine valik. Kas minna esmase jalgpallile spetsialiseerumise teed või jätkata üldkehalisel arengul põhineva metoodikaga?
#000014
Kui laps otsustab jalgpalli kasuks, näeb kava ette kolme erialast treeningut nädalas, mille üheks osaks on jalgpallispetsiifilised LKK-treeningud. Lisandub veetreening, mis uudse lahendusena on end juba sisse söönud kergejõustikumaailma ja lükkab seniseid treeningute põhimõtteid edukalt ümber. Basseinitreeningud saavad tõsta sportlaste üldist võimekust, kaitstes neid samas ülekoormusvigastuste eest ja andes võimaluse treenida sagedamini.
#000015
Kui laps otsustab spordisuuna kasuks, jätkuvad jalgpalli- ja LKK-treeningud varasemas vahekorras. Lisandub üle nädala toimuv veetreening.
#000017
IV osa (VII kuni IX klass) – 4,5 treeningut nädalasjalgpall, kergejõustik, veetreening
#000018
Noormängija kasvamise viimasel astmel on võimalik senist valikut kinnitada või muuta. Nii jalgpalli- kui ka spordisuunal tõusevad mahud: vutisuunal toimub neli erialast treeningut (milles sisaldub endiselt LKK) ja üle nädala veetreening, spordisuunal aga kolm jalgpallitreeningut, eraldi LKK ja veetreening.
#000019
Noormängijat arenguteel saatvad LKK-treeningud ei toimu jalgpallitreenerite juhendamisel – neid viib läbi Treeningtiim OÜ, kelle kogenud spetsialistid on tegelenud mitmete Eestis tuntud kergejõustiklastega ja kes tegelevad igapäevaselt noorsportlaste arendamisega.
#000021
Grupi liikmemaks on 39€/kuu. JK Pärnu Poseidon MTÜ on akrediteeritud huvikool, seega on lastevanematel võimalik tulumaksuseaduse kohaselt tuludeklaratsioonis maha arvata lapse huviringi tasu.
#000023